דיאלוג עם המראה
רוני (ר"ש)

· זו באמת את? לא דמיינתי אותך ככה.
· איך ככה?
· את נראית עצובה
· אבל אני לא עצובה
· אני יודעת שלא. אני הרי מכירה אותך טוב מכולם. אני יודעת עליך הכול. את לא נראית טוב. יש לך יותר מידיי צוואר ויותר מידיי לחיים.
· מה אפשר לעשות? קיבלתי את הגנים מאבא שלי. לו יש מזל. הוא יכול לכסות את זה עם זקן.
· כמה חצ'קונים יש לך! את חייבת להפסיק מיד עם הממתקים ובמיוחד עם כל השוקולד.
· אני יודעת. ביקשתי מאימא שלא תקנה. היא יכולה לעמוד בפיתויים כאלה, אך אני לא. אני צריכה שפשוט לא יהיו פיתויים.
· והשיער שלך, בכלל זוועה. הוא פשוט נעלם, או צומח לכל מיני כיוונים לא רצויים
· היי, אל תרדי עלי כל כך! אני משתדלת, באמת. הקרם כבר לא עוזר לי ואני לא מספיקה להתקלח בבוקר. אם אעשה פן, כל השיער ינשור לי. את ההתקרחות קיבלתי מהצד של אימא...
· למה העין שלך נפוחה כל כך?
· היא לא נפוחה. היא תמיד ככה. כמו של אבא.
· ולמה חסרה לך גומה אחת?
· לא יודעת. ככה זה. לעיתים רחוקות היא פתאום מתגלית, אך בדרך כלל לא רואים אותה.
· למה יש לך צבעים כאלה מתחת לעיניים? את לא ישנה מספיק. זה נראה, שגם יש לך שפם. את צריכה ללכת לאתי הספרים בדחיפות.
· מתי? את חושבת שיש לי זמן לדברים כאלה? אני צריכה ללמוד, לעבוד, לשמור על האחיינים שלי, לגהץ וללכת לסניף. אין לי זמן לכלום.
· טוב, אז תשכחי את כל מה שאמרתי לך ופשוט תחייכי. גם עם הפה וגם עם העיניים. את צריכה להוציא את מה שיש לך בפנים. הנה, את רואה? ככה את יפה.
